PMIndiaData/PMIndiaSum huggingface dataset:
ଇଣ୍ଡୋନେସିଆ ଓ କିରଗିଜ୍ ପ୍ରଜାତନ୍ତ୍ର ସହ ଯୁବବ୍ୟାପାର, କ୍ରୀଡା କ୍ଷେତ୍ରରେ ସହଯୋଗ ପାଇଁ ବୁଝାମଣା ପତ୍ରକୁ କେନ୍ଦ୍ର କ୍ୟାବିନେଟର ସ୍ୱୀକୃତି

ଇଣ୍ଡୋନେସିଆ ଏବଂ କିରଗିଜ୍ ପ୍ରଜାତନ୍ତ୍ର ସହ ଯୁବ ବ୍ୟାପାର ଓ କ୍ରୀଡା କ୍ଷେତ୍ରରେ ସହଯୋଗ ବୃଦ୍ଧି ସକାଶେ ଦୁଇଦେଶ ମଧ୍ୟରେ ସ୍ୱାକ୍ଷରିତ ବୁଝାମଣା ପତ୍ର ସମ୍ପର୍କରେ କେନ୍ଦ୍ର କ୍ୟାବିନେଟକୁ ଅବଗତ କରାଯାଇଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସଙ୍ଗରେ ଅବଲୋଚନ କରାଯାଇଥିଲା । ଏହି ବୁଝାମଣା ପତ୍ରର ସର୍ତ୍ତାବଳୀ ଅନୁସାରେ – (i) ଯୁବବ୍ୟାପାର ଓ କ୍ରୀଡା କ୍ଷେତ୍ରରେ ଇଣ୍ଡୋନେସିଆ ସହ ସହଯୋଗ ବୃଦ୍ଧି କରାଯିବ । ଏବଂ (ii) ଯୁବ ବ୍ୟାପାର କ୍ଷେତ୍ରରେ କିରଗିଜ ପ୍ରଜାତନ୍ତ୍ର ସହ ଦ୍ୱିପାକ୍ଷିକ ସମ୍ପର୍କ ଓ ସହଯୋଗ ବୃଦ୍ଧି କରାଯିବ । ଏହା ବ୍ୟତୀତ ଉଭୟ ଇଣ୍ଡୋନେସିଆ ଓ କିରଗିଜସ୍ତାନ ସହ ଭାରତ ଯୁବ ପ୍ରତିନିଧି ବିନିମୟ କାର୍ଯ୍ୟକ୍ରମରେ ସାମିଲ ହେବ ତଥା ଯୁବ ବ୍ୟାପାର ଓ କ୍ରୀଡା କ୍ଷେତ୍ରରେ ଅନ୍ୟାନ୍ୟ ଘନିଷ୍ଠତା ଦିଗରେ କାର୍ଯ୍ୟକରିବ । ଅନ୍ତରାଷ୍ଟ୍ରୀୟ ଯୁବ ବିନିମୟ କାର୍ଯ୍ୟକ୍ରମ ମାଧ୍ୟମରେ ବିଭିନ୍ନ ଦେଶ ମଧ୍ୟରେ ଏଭଳି ବିନିମୟ ଦ୍ୱାରା ଚିନ୍ତାଧାରା, ମୂଲ୍ୟବୋଧ ଏବଂ ସାଂସ୍କୃତିକ ଭାବ ବିନିମୟ ଘଟିଥାଏ ଏବଂ ଯୁବଗୋଷ୍ଠୀଙ୍କ ମଧ୍ୟରେ ଅନ୍ତରାଷ୍ଟ୍ରୀୟ ସହଯୋଗ ଓ ଘନିଷ୍ଠତା ବୃଦ୍ଧି ମନୋଭାବ ସୃଷ୍ଟି ହୋଇଥାଏ । ଏତଦବ୍ୟତୀତ ଏହା ଶାନ୍ତି ସ୍ଥାପନ ଓ ବୁଝାମଣା ତଥା ଦେଶ ଦେଶ ମଧ୍ୟରେ ବନ୍ଧୁତ୍ୱପୂର୍ଣ୍ଣ ସମ୍ପର୍କ ବୃଦ୍ଧିକୁ ମଧ୍ୟ ପ୍ରୋତ୍ସାହନ ଯୋଗାଇଥାଏ । ସେହିଭଳି ଦ୍ୱିପାକ୍ଷିକ କ୍ରୀଡା ସହଯୋଗ ବୃଦ୍ଧି କ୍ରୀଡା କୌଶଳ ଓ ବିକାଶକୁ ପ୍ରୋତ୍ସାହନ ଯୋଗାଇଥାଏ । ତେଣୁ ଜାତି, ଧର୍ମ, ବର୍ଣ୍ଣ ଅଥବା ଲିଙ୍ଗ ନିର୍ବିଶେଷରେ ଏହି ବିନିମୟ କାର୍ଯ୍ୟକ୍ରମରେ ସାମିଲ ହେବାକୁ ସମସ୍ତଙ୍କୁ ସୁଯୋଗ ମିଳିବ ଏବଂ ଏହି ଚୟନ ପ୍ରକ୍ରିୟା ଏକ ସ୍ୱଚ୍ଛ ବ୍ୟବସ୍ଥା ମାଧ୍ୟମରେ କରାଯିବ ।
ବିଶିଷ୍ଟ ଟେନିସ୍ ଖେଳାଳି ଶ୍ରୀ ନରେଶ କୁମାରଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଟେନିସ୍ ଖେଳାଳି ଶ୍ରୀ ନରେଶ କୁମାରଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭାରତୀୟ କ୍ରୀଡ଼ାକୁ ତାଙ୍କର ଉଲ୍ଲେଖନୀୟ ଅବଦାନ ପାଇଁ ଶ୍ରୀ ନରେଶ କୁମାର ମନେ ରହିବେ । ସେ ଟେନିସ୍‌କୁ ଲୋକପ୍ରିୟ କରିବାରେ ପ୍ରମୁଖ ଭୂମିକା ଗ୍ରହଣ କରିଥିଲେ । ଜଣେ ମହାନ ଖେଳାଳି ହେବା ବ୍ୟତୀତ ସେ ଜଣେ ଅତୁଳନୀୟ ପରାମର୍ଶଦାତା ମଧ୍ୟ ଥିଲେ । ତାଙ୍କ ଦେହାନ୍ତ ଅତ୍ୟନ୍ତ ଦୁଃଖ ଦାୟକ । ତାଙ୍କ ପରିବାର ଏବଂ ବନ୍ଧୁମାନଙ୍କ ପ୍ରତି ସମବେଦନା । ଓମ୍ ଶାନ୍ତି ।”
କୋରିଆ ରାଷ୍ଟ୍ରପତି, ଇଟାଲୀ ଓ  ନରେୱେ ପ୍ରଧାନମନ୍ତ୍ରୀଙ୍କୁ ଭେଟିଲେ ଶ୍ରୀ ନରେନ୍ଦ୍ର ମୋଦୀ

ଜର୍ମାନୀର ହାମବର୍ଗରେ ଚାଲିଥିବା ଜି-20 ବୈଠକ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କୋରିଆ ରାଷ୍ଟ୍ରପତି ମହାମହିମ ମିଃ ମୁନ୍ ଜେ-ଇନ୍ ଙ୍କୁ ଭେଟିଥିଲେ । ରାଷ୍ଟ୍ରପତି ନିର୍ବାଚନରେ ତାଙ୍କର ବିଜୟ ପାଇଁ ରାଷ୍ଟ୍ରପତି ମୁନ୍ ଙ୍କୁ ପ୍ରଧାନମନ୍ତ୍ରୀ ମୋଦୀ ବ୍ୟକ୍ତିଗତ ଭାବେ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ କୋରିଆ ଭାଷାରେ ଅଭିନନ୍ଦନ ସନ୍ଦେଶ ଟ୍ୱିଟ୍ କରିବା ଏବଂ ଫୋନ୍ କରିବା କଥା ରାଷ୍ଟ୍ରପତି ସ୍ମରଣ କରିଥିଲେ ଏବଂ ଏହାକୁ ଦକ୍ଷିଣ କୋରିଆର ଲୋକମାନେ ଉଦାରତାର ସହ ସ୍ୱୀକାର କରିଥିବା କହିଥିଲେ । ଉଭୟ ନେତା ଭାରତ ଏବଂ ଦକ୍ଷିଣ କୋରିଆ ମଧ୍ୟରେ ରହିଥିବା ରଣନୈତିକ ଭାଗିଦାରୀକୁ, ବିଶେଷ କରି ମେକ୍ ଇନ୍ ଇଣ୍ଡିଆ, ଡିଜିଟାଲ୍ ଇଣ୍ଡିଆ, ଷ୍ଟାର୍ଟଅପ୍ ଇଣ୍ଡିଆ ଆଦି କ୍ଷେତ୍ରରେ ସହଭାଗୀତା ସହିତ ଆହୁରି ଆଗେଇ ନେବା ଲାଗି ସେମାନଙ୍କ ପ୍ରତିବଦ୍ଧତା ଦୋହରାଇଥିଲେ । ଯଥାଶୀଘ୍ର ସମ୍ଭବ ଭାରତ ଆସିବା ଲାଗି ପ୍ରଧାନମନ୍ତ୍ରୀ ମୋଦୀ କୋରିଆ ରାଷ୍ଟ୍ରପତିଙ୍କୁ ନିମନ୍ତ୍ରଣ ଜଣାଇଥିଲେ । ତାଙ୍କର ଏହି ନିମନ୍ତ୍ରଣ ସ୍ୱୀକୃତ ହୋଇଥିଲା । ପ୍ରଧାନମନ୍ତ୍ରୀ ଶ୍ରୀ ମୋଦୀ ମଧ୍ୟ ଇଟାଲୀ ପ୍ରଧାନମନ୍ତ୍ରୀ ମହାମହିମ ମିଃ. ପାଓଲୋ ଜେନ୍ତୋଲିନିଙ୍କ ସହ ଆଲୋଚନା କରିଥିଲେ । ଉଭୟ ବାଣିଜ୍ୟ ଏବଂ ନିବେଶ ଏବଂ ଜନ-ଜନ ସମ୍ପର୍କ ମାଧ୍ୟମରେ ଦ୍ୱିପାକ୍ଷିକ ସମ୍ପର୍କକୁ ପ୍ରୋତ୍ସାହିତ କରିବା ଉପରେ ଗୁରୁତ୍ୱାରୋପ କରିଥିଲେ । ଚଳିତ ବର୍ଷ ନଭେମ୍ବର ମାସରେ ଭାରତରେ ହେବାକୁ ଥିବା ବିଶ୍ୱ ଖାଦ୍ୟ ଭାରତ (World Food India)-ଖାଦ୍ୟ ପ୍ରକ୍ରିୟାକରଣ ପ୍ରଦର୍ଶନୀରେ ଇଟାଲୀ ଯୋଗ ଦେବା ଲାଗି ପ୍ରଧାନମନ୍ତ୍ରୀ ନିମନ୍ତ୍ରଣ ଜଣାଇଥିଲେ । ଦୁଇ ଦେଶ ମଧ୍ୟରେ ଅର୍ଥନୈତିକ ସହଯୋଗ ବୃଦ୍ଧି ଲାଗି ମଧ୍ୟମ ଉଦ୍ୟୋଗକୁ ପ୍ରୋତ୍ସାହନ ଦେବା ଲାଗି ଆଲୋଚନା କରିବା ଉପରେ ଦୁଇ ନେତା ଗୁରୁତ୍ୱାରୋପ କରିଥିଲେ । ଇଟାଲୀର ଶିଳ୍ପ କ୍ଷେତ୍ରରେ ଭାରତୀୟ ନିବେଶକୁ ଇଟାଲୀ ପ୍ରଧାନମନ୍ତ୍ରୀ ସ୍ୱାଗତ କରିଥିଲେ । ଆଫ୍ରିକାର ବିକାଶ ଏବଂ ଏବଂ ଜଳବାୟୁ ପରିବର୍ତ୍ତନ ବିରୋଧରେ ଲଢ଼େଇ ପାଇଁ ଉପାୟ ଖୋଜିବା ଲାଗି ଦୁଇ ନେତା ମିଳିତ ଭାବେ କାର୍ଯ୍ୟ କରିବା ଲାଗି ସହମତ ହୋଇଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଏବଂ ନରୱେ ପ୍ରଧାନମନ୍ତ୍ରୀ ମହାମହିମ ମିଃ. ଏର୍ଣ୍ଣା ସୋଲବର୍ଗଙ୍କ ମଧ୍ୟରେ ବିଭିନ୍ନ ଦ୍ୱିପାକ୍ଷିକ ପ୍ରସଙ୍ଗ, ବିଶେଷ କରି ଅର୍ଥନୈତିକ ସମ୍ପର୍କ ସୁଦୃଢ଼ କରିବା ଉପରେ ଆଲୋଚନା ହୋଇଥିଲା । ପ୍ରଧାନମନ୍ତ୍ରୀ ଜାତୀୟ ନିବେଶ ଏବଂ ଭିତ୍ତିଭୂମି ପାଣ୍ଠିରେ ନରୱେ ପେନସନ୍ ପାଣ୍ଠିର ନିବେଶ ପାଇଁ ଆହ୍ୱାନ କରିଥିଲେ । ଜାତିସଂଘ ସାଧାରଣ ପରିଷଦ (s’ ଲେଖାଥିବା ଏକ ଫୁଟବଲ୍ ପ୍ରଧାନମନ୍ତ୍ରୀ ମୋଦୀଙ୍କୁ ଦେଇଥିଲେ ।
ମୁମ୍ବାଇରେ ବ୍ୟବସାୟ ନେତୃମଣ୍ଡଳୀଙ୍କ ସହ ଆଲୋଚନା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମୁମ୍ବାଇରେ ବ୍ୟବସାୟ ନେତୃମଣ୍ଡଳୀ ସହ ସାକ୍ଷାତ ଆଲୋଚନା କରିଥିଲେ । ଆଲୋଚନା ବେଳେ ଭାରତୀୟ ଉଦ୍ୟୋଗ ଜଗତର ବିଭିନ୍ନ କ୍ଷେତ୍ରରୁ ପ୍ରତିନିଧିତ୍ୱ କରୁଥିବା 41 ଜଣ ବିଶିଷ୍ଟ ଶିଳ୍ପଦ୍ୟୋଗୀ ଉପସ୍ଥିତ ଥିଲେ । ଦୁଇ ଘଣ୍ଟା ଧରି ଚାଲିଥିବା ଏହି ଆଲୋଚନାରେ ଗତ 4 ବର୍ଷ ମଧ୍ୟରେ କେନ୍ଦ୍ର ସରକାରଙ୍କ ଦ୍ୱାରା କାର୍ଯ୍ୟକାରୀ କରାଯାଇଥିବା ନୀତିଗତ ସଂସ୍କାର ଏବଂ ଯୋଜନା ବିଷୟରେ ବିସ୍ତୃତ ଆଲୋଚନା କରାଯାଇଥିଲା । ଦେଶର ଅର୍ଥନୈତିକ ଅଭିବୃଦ୍ଧି ଏବଂ ବିକାଶରେ ଉଦ୍ୟୋଗ ଜଗତର ଯୋଗଦାନ ବିଷୟରେ ମଧ୍ୟ ଆଲୋଚନା କରାଯାଇଥିଲା । ଦେଶରେ ବ୍ୟବସାୟ ପରିବେଶରେ ଆସିଥିବା ଉନ୍ନତିକୁ ବହୁ ଶିଳ୍ପ ପ୍ରତିନିଧି ସ୍ୱାଗତ କରିଥିଲେ ଏବଂ କହିଥିଲେ ଏହା ଭାରତର ଅଭିବୃଦ୍ଧି ସମ୍ଭାବନାକୁ ବାସ୍ତବ ରୂପ ଦେବାରେ ସଫଳ ହେବ । ସେମାନେ ପ୍ରଧାନମନ୍ତ୍ରୀଙ୍କ ନୂତନ ଭାରତର ସଂକଳ୍ପକୁ ପ୍ରଶଂସା କରିଥିଲେ । ଷ୍ଟାର୍ଟଅପ ଏବଂ ଉଦ୍ୟୋଗୀମାନଙ୍କ ସହିତ ନିକଟରେ କରିଥିବା ନିଜର ଆଲୋଚନା ବିଷୟରେ ପ୍ରଧାନମନ୍ତ୍ରୀ କହିଥିଲେ । ସେ କହିଥିଲେ, ଦେଶରେ ବର୍ତ୍ତମାନ ସକାରାତ୍ମକ ଚିନ୍ତାଧାରା ଏବଂ “କରିପାରିବାର” ଉତ୍ସାହ ଦେଖିବାକୁ ମିଳୁଛି । ବ୍ୟାପକ ନିବେଶ, ବିଶେଷ କରି କୃଷି କ୍ଷେତ୍ରରେ, କରିବା ଲାଗି ସେ କର୍ପୋରେଟ ଜଗତକୁ ଆହ୍ୱାନ କରିଥିଲେ । ଘରୋଇ ଉତ୍ପାଦନକୁ ପ୍ରୋତ୍ସାହନ ଦେବାର ଆବଶ୍ୟକତା ଉପରେ ଗୁରୁତ୍ୱାରୋପ କରି ସେ କହିଥିଲେ ଯେ ମେଡ଼ିକାଲ ସେବା, ଇଲେକଟ୍ରୋନିକ୍ସ ଏବଂ ପ୍ରତିରକ୍ଷା ସରଞ୍ଜାମ ନିର୍ମାଣ କ୍ଷେତ୍ରରେ ଉତ୍ପାଦନ ବୃଦ୍ଧି କରିବାର ଆବଶ୍ୟକତା ରହିଛି । ପୂର୍ବରୁ ଅର୍ଥମନ୍ତ୍ରୀ ଶ୍ରୀ ପୀୟୂଷ ଗୋଏଲ ଭାରତୀୟ ଅର୍ଥବ୍ୟବସ୍ଥାର ଉଚ୍ଚ ଅଭିବୃଦ୍ଧି ଲାଗି ବିଗତ 4 ବର୍ଷ ମଧ୍ୟରେ କେନ୍ଦ୍ର ସରକାରଙ୍କ ଦ୍ୱାରା ନିଆଯାଇଥିବା ବିଭିନ୍ନ ପଦକ୍ଷେପ ଉପରେ ଆଲୋକପାତ କରିଥିଲେ । ସେ ନୀତିଗତ ପଦକ୍ଷେପ, ବିକାଶ ପ୍ରତି ସାମୂହିକ ଆଭିମୁଖ୍ୟ ଏବଂ ଉଦ୍ଭାବନ ଓ ପ୍ରଯୁକ୍ତି ପ୍ରତି ଉତ୍ସାହ ବିଷୟରେ କହିଥିଲେ ।
ପ୍ରଧାନମନ୍ତ୍ରୀ ଗୁରୁଦ୍ୱାର ଲଖପତ ସାହେବ ଠାରେ ଗୁରୁ ନାନକ ଦେବ ଜୀଙ୍କର ଗୁରୁ ପୁରବ ଉତ୍ସବକୁ ସମ୍ବୋଧିତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୫ ଡିସେମ୍ବର ୨୦୨୧ ରେ ଗୁଜୁରାଟର କଚ୍ଛ ସ୍ଥିତ ଗୁରୁଦ୍ୱାର ଲଖପତ ସାହିବରେ ଗୁରୁ ନାନକ ଦେବ ଜୀଙ୍କର ଗୁରୁପୁରବ ଉତ୍ସବକୁ ଭିଡିଓ କନଫରେନ୍ସିଂ ମାଧ୍ୟମରେ ସମ୍ବୋଧିତ କରିବେ । ପ୍ରତିବର୍ଷ ୨୩ ଡିସେମ୍ବରରୁ ୨୫ ଡିସେମ୍ବର ମଧ୍ୟରେ ଗୁଜରାଟର ଶିଖ ସଙ୍ଗତ ଗୁରୁଦ୍ୱାର ଲଖପତ ସାହେବରେ ଗୁରୁ ନାନକ ଦେବ ଜୀଙ୍କର ଗୁରୁପୁରବ ଉତ୍ସବ ପାଳନ କରନ୍ତି । ଗୁରୁ ନାନକ ଦେବ ଜୀ ତାଙ୍କର ଯାତ୍ରା ସମୟରେ ଲଖପତରେ ରହିଥିଲେ । ଗୁରୁଦ୍ୱାର ଲଖପତ ସାହିବଙ୍କର କଠଉ ଏବଂ ପାଲଖି (ଦୋଳି) ସହିତ ଗୁରୁମୁଖିର ପାଣ୍ଡୁଲିପି ଏବଂ ମାର୍କିଂ ସ୍କ୍ରିପ୍ଟ ସହିତ ତାଙ୍କର କିଛି ସାମଗ୍ରୀ ରହିଛି । ୨୦୦୧ ଭୂକମ୍ପରେ ଗୁରୁଦ୍ୱାର କ୍ଷତିଗ୍ରସ୍ତ ହୋଇଥିଳା । କ୍ଷୟକ୍ଷତିର ମରାମତି ସୁନିଶ୍ଚିତ କରିବା ପାଇଁ ତତ୍କାଳୀନ ଗୁଜରାଟର ମୁଖ୍ୟମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜରୁରୀ ଉଦ୍ୟମ କରିଥିଲେ । ଏହି ପଦକ୍ଷେପରେ ପ୍ରଧାନମନ୍ତ୍ରୀଙ୍କ ବିଶ୍ୱାସ ପ୍ରତି ଗଭୀର ସମ୍ମାନ ପ୍ରଦର୍ଶନ କରାଯାଇଥିଲା, ଯେପରି ଗୁରୁ ନାନକ ଦେବ ଜୀଙ୍କର ୫୫୦ ତମ ପ୍ରକାଶ ପୁରବ, ଗୁରୁ ଗୋବିନ୍ଦ ସିଂହ ଜୀଙ୍କର ୩୫୦ ତମ ପ୍ରକାଶ ପୁରବ ଏବଂ ଗୁରୁ ତେଗ ବାହାଦୂର ଜୀଙ୍କ ୪୦୦ ତମ ପ୍ରକାଶ ପୁରବ ସମେତ ଅନେକ ପ୍ରୟାସରେ ପ୍ରତିଫଳିତ ହୋଇଥିଲା ।
ଇଣ୍ଡିଆନ ପେଟ୍ରୋଲିୟମ ଏକ୍ସପ୍ଲୋସିଭ୍ସ ସେଫଟି ସର୍ଭିସ (ଆଇପିଇଏସଏସ) ନାମରେ ପେଟ୍ରୋଲିୟମ ଏଣ୍ଡ ସେଫଟି ଅର୍ଗାନାଇଜେସନ (ପିଇଏସଓ)ର ବୈଷୟିକ କ୍ୟାଡର ଅନ୍ତର୍ଗତ ଗ୍ରୁପ ‘ଏ’ ସେବା ଗଠନ ଏବଂ କ୍ୟାଡର ସମୀକ୍ଷାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଇଣ୍ଡିଆନ ପେଟ୍ରୋଲିୟମ ଏକ୍ସପ୍ଲୋସିଭ୍ସ ସେଫଟି ସର୍ଭିସ (ଆଇପିଇଏସଏସ) ନାମରେ ପେଟ୍ରୋଲିୟମ ଏଣ୍ଡ ସେଫଟି ଅର୍ଗାନାଇଜେସନ (ପିଇଏସଓ)ର ବୈଷୟିକ କ୍ୟାଡର ଅନ୍ତର୍ଗତ ଗ୍ରୁପ ‘ଏ’ ସେବାର ଗଠନ ଏବଂ କ୍ୟାଡର ସମୀକ୍ଷା ପ୍ରସ୍ତାବକୁ ଅନୁମୋଦନ କରିଛନ୍ତି । ଏହି ପ୍ରୟାସ ଦ୍ୱାରା ସଂଗଠନର କ୍ଷମତା ଏବଂ ଦକ୍ଷତାରେ ସୁଧାର ଆସିବ । ଏଥିସହିତ ଏହାଦ୍ୱାରା ଗ୍ରୁପ ‘ଏ’ ଅଧିକାରୀମାନଙ୍କ କ୍ୟାରିଅରରେ ଭଲ ଉନ୍ନତି ହୋଇପାରିବ ।
“ସୌଭାଗ୍ୟ” ଯୋଜନା ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ସହଜ ବିଜଲି ହର ଘର ଯୋଜନା (ସୌଭାଗ୍ୟ)ର ଶୁଭାରମ୍ଭ କରିଛନ୍ତି । ପ୍ରତିଘରେ ବିଦ୍ୟୁତ ସେବା ପହଂଚାଇବା ଏହି ଯୋଜନାର ଉଦ୍ଦେଶ୍ୟ । ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ଜନ୍ମବାର୍ଷିକୀ ଅବସରରେ, ପ୍ରଧାନମନ୍ତ୍ରୀ ମଧ୍ୟ ଓଏନଜିସିର ନୂଆ କୋଠା – ଦୀନଦୟାଲ ଉର୍ଜା ଭବନର ଲୋକାର୍ପଣ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ବାସେନ୍ ଗ୍ୟାସ ଫିଲ୍ଡ ଠାରେ ବୁଷ୍ଟର କମ୍ପ୍ରେସର ବ୍ୟବସ୍ଥାକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ ଜନ ଧନ ଯୋଜନା, ବୀମା ଯୋଜନା, ମୁଦ୍ରା ଯୋଜନା, ଉଜ୍ଜ୍ୱଳା ଯୋଜନା ଏବଂ ଉଡାନ୍ ଆଦିର ସଫଳତା ସମ୍ପର୍କରେ ଉଲ୍ଲେଖ କରିଥିଲେ । ଗରିବରୁ ଗରିବ ଲୋକଙ୍କ କଲ୍ୟାଣ ପାଇଁ ଉଦ୍ଦିଷ୍ଟ ଯୋଜନାଗୁଡ଼ିକୁ କେନ୍ଦ୍ର ସରକାର କାର୍ଯ୍ୟକାରୀ କରୁଥିବା ସେ କହିଥିଲେ । ଏହି ପରିପ୍ରେକ୍ଷୀରେ ସେ କହିଥିଲେ ଯେ ପ୍ରଧାନମନ୍ତ୍ରୀ ସହଜ ବିଜଲୀ ହର ଘର ଯୋଜନା ଦ୍ୱାରା ବର୍ତ୍ତମାନସୁଦ୍ଧା ବିଦ୍ୟୁତ ସେବାରୁ ବଂଚିତ ଥିବା ଆନୁମାନିକ 4 କୋଟି ପରିବାରକୁ ବିଦ୍ୟୁତ ସଂଯୋଗ ଦିଆଯିବ । ଏହି ଯୋଜନା ପାଇଁ ମୋଟ ବ୍ୟୟ ଅଟକଳ 16 ହଜାର କୋଟି ରଖାଯାଇଛି । ଏହି ସଂଯୋଗ ଗରିବମାନଙ୍କୁ ମାଗଣାରେ ଯୋଗାଇ ଦିଆଯିବ ବୋଲି ପ୍ରଧାନମନ୍ତ୍ରୀ କହିଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ସେ କିପରି 1,000 ଦିନ ମଧ୍ୟରେ 18,000 ରୁ ଅଧିକ ବିଦ୍ୟୁତସେବାରୁ ବଂଚିତ ଗ୍ରାମରେ ବିଦ୍ୟୁତକରଣ କରିବା ଲାଗି ଲକ୍ଷ୍ୟ ଧାର୍ଯ୍ୟ କରିଥିଲେ । ସେ କହିଥିଲେ ଯେ ଏବେ 3 ହଜାରରୁ କମ୍ ଗ୍ରାମରେ ବିଦ୍ୟୁତ ସଂଯୋଗ କରାଯିବାକୁ ବାକି ରହିଛି । ସେ କହିଥିଲେ ଯେ କିପରି କୋଇଲା ଅଭାବ ଅତୀତର କଥା ହୋଇସାରିଛି, ଏବଂ ବିଦ୍ୟୁତ ଉତ୍ପାଦନରେ ଅତିରିକ୍ତ କ୍ଷମତା ମାଧ୍ୟମରେ ଲକ୍ଷ୍ୟ ଠାରୁ ମଧ୍ୟ ଅଧିକ ଉତ୍ପାଦନ ହୋଇପାରୁଛି । ପ୍ରଧାନମନ୍ତ୍ରୀ ନବୀକରଣଯୋଗ୍ୟ ଶକ୍ତି ସ୍ଥାପିତ କ୍ଷମତା ବୃଦ୍ଧିର କଥା କହିଥିଲେ ଏବଂ 2022 ସୁଦ୍ଧା 175 ଗିଗାୱାଟର ଲକ୍ଷ୍ୟ ହାସଲ ପାଇଁ ପରାମର୍ଶ ଦେଇଥିଲେ । ସେ ଉଲ୍ଲେଖ କରିଥିଲେ ଯେ ନବୀକରଣଯୋଗ୍ୟ ଶକ୍ତି ମାମଲାରେ ବିଜୁଳି ଶୁଳ୍କରେ ଦ୍ରୁତ ହ୍ରାସ ଆସିପାରିଛି । ଟ୍ରାନ୍ସମିଶନ୍ ଲାଇନରେ ମଧ୍ୟ ଏକ ମହତ୍ୱପୂର୍ଣ୍ଣ ବୃଦ୍ଧି ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ କିପରି ଉଦୟ ଯୋଜନାରେ ବିଦ୍ୟୁତ ବିତରଣ କମ୍ପାନୀଗୁଡ଼ିକର କ୍ଷତିକୁ କମ କରାଯାଇପାରିଛି । ପ୍ରଧାନମନ୍ତ୍ରୀ କହିଥିଲେ ନୂଆ ଭାରତକୁ ଏକ ନୂଆ ଶକ୍ତି ବ୍ୟବସ୍ଥାର ଆବଶ୍ୟକତା ପଡ଼ିବ ଯାହାକି ନିରପେକ୍ଷତା, ଦକ୍ଷତା ଓ ସ୍ଥିରତାର ସିଦ୍ଧାନ୍ତରେ କାମ କରିଥାଏ । ସେ କହିଥିଲେ ଯେ କେନ୍ଦ୍ର ସରକାରଙ୍କ କାର୍ଯ୍ୟ ସଂସ୍କୃତିରେ ପରିବର୍ତ୍ତନ ଦ୍ୱାରା ଶକ୍ତି କ୍ଷେତ୍ରକୁ ଦୃଢ଼ତା ମିଳିପାରୁଛି । ସେ କହିଥିଲେ, ପ୍ରତିବଦଳରେ ଏହା ସାରା ଦେଶର କାର୍ଯ୍ୟ ସଂସ୍କୃତିକୁ ସକାରାତ୍ମକ ଭାବେ ପ୍ରଭାବିତ କରିବ ।
ବ୍ରିଟେନ ପ୍ରତିପକ୍ଷଙ୍କ ସହ ପ୍ରଧାନମନ୍ତ୍ରୀଙ୍କ ଟେଲିଫୋନ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (27.07.2016) ଟେଲିଫୋନ ଯୋଗେ ବ୍ରିଟେନ ପ୍ରଧାନମନ୍ତ୍ରୀ ଥେରେସା ମେ’ଙ୍କ ସହ କଥାବାର୍ତ୍ତା ହୋଇଛନ୍ତି । ଶ୍ରୀମତୀ ମେ’ ନୂତନ ଭାବେ ଗ୍ରହଣ କରିଥିବା ଦାୟିତ୍ୱ ନିମନ୍ତେ ପ୍ରଧାନମନ୍ତ୍ରୀ ଶ୍ରୀ ମୋଦୀ ତାଙ୍କୁ ଅଭିନନ୍ଦନ ଜଣାଇଛନ୍ତି । ଏହି ଅବସରରେ ଶ୍ରୀ ମୋଦୀ ଗତ ନଭେମ୍ବରରେ ତାଙ୍କର ଗୁରୁତ୍ୱପୂର୍ଣ୍ଣ ବ୍ରିଟେନ୍ ଗସ୍ତ ପ୍ରସଙ୍ଗରେ ଉଲ୍ଲେଖ କରିଥିଲେ ଏବଂ ଉଭୟ ରାଷ୍ଟ୍ର ମଧ୍ୟରେ ପ୍ରତିରକ୍ଷା ସଂପର୍କ ଆହୁରି ସୁଦୃଢ଼ ହେବ ବୋଲି ପ୍ରତିବଦ୍ଧତା ପ୍ରକଟ କରିଥିଲେ । ବିଭିନ୍ନ ଆନ୍ତର୍ଜାତିକ ଅନୁଷ୍ଠାନରେ ଭାରତକୁ ବ୍ରିଟେନର ସମର୍ଥନ ନେଇ ସେ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ଶ୍ରୀମତୀ ମେ’ଶ୍ରୀ ମୋଦୀଙ୍କୁ ଏଥିପାଇଁ ଧନ୍ୟବାଦ ଅର୍ପଣ କରିଛନ୍ତି । ଦ୍ୱିପାକ୍ଷିକ ସଂପର୍କ ବୃଦ୍ଧି ଏବଂ ବୈଶ୍ଵିକ ଚାଲେଞ୍ଜଗୁଡିକର ମୁକାବିଲା ପାଇଁ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ ସହ ସେ ଘନିଷ୍ଠ ଭାବେ କାର୍ଯ୍ୟ କରିବେ ବୋଲି ଏହି ଅବସରରେ ଶ୍ରୀମତୀ ମେ କହିଥିଲେ ।
ଗୋପାଳ କୃଷ୍ଣ ଗୋଖଲେଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାନ ଗୋପାଳ କୃଷ୍ଣ ଗୋଖଲେଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ତାଙ୍କ ଜନ୍ମ ବାର୍ଷିକୀରେ ମହାନ ଗୋପାଳ କୃଷ୍ଣ ଗୋଖଲେଙ୍କୁ ଶ୍ରଦ୍ଧାଞ୍ଜଳି । ଆମର ସ୍ୱାଧୀନତା ସଂଗ୍ରାମରେ ତାଙ୍କର ଅବଦାନ ଅବିସ୍ମରଣୀୟ । ଗଣତାନ୍ତ୍ରିକ ନୀତି ତଥା ସାମାଜିକ ସଶକ୍ତିକରଣ ପ୍ରତି ତାଙ୍କର ନିରନ୍ତର ପ୍ରତିବଦ୍ଧତା ଆମକୁ ପ୍ରେରଣା ଯୋଗାଇଥାଏ ।”
ଶ୍ରୀଲଙ୍କାର ପ୍ରାକ୍ତନ ପ୍ରଧାନମନ୍ତ୍ରୀ ରତ୍ନଶିରୀ ୱିକ୍ରମନାୟକେଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀଲଙ୍କାର ପୂର୍ବତନ ପ୍ରଧାନମନ୍ତ୍ରୀ ରତ୍ନଶିରୀ ୱିକ୍ରମନାୟକେଙ୍କ ବିୟୋଗରେ ଶୋକ ପ୍ରକାଶ କରିଛନ୍ତି । “ଶ୍ରୀଲଙ୍କାର ବୟୋଜ୍ୟେଷ୍ଠ ନେତା ତଥା ପୂର୍ବତନ ପ୍ରଧାନମନ୍ତ୍ରୀ ରତ୍ନଶିରୀ ୱିକ୍ରମନାୟକେଙ୍କ ବିୟୋଗରେ ଗଭୀର ଶୋକ ପ୍ରକଟ କରୁଛି”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଡେନମାର୍କ ଓପନ ସୁପରସିରିଜ ପ୍ରିମିୟର-2017 ବିଜୟୀ କିଦାମ୍ବୀ ଶ୍ରୀକାନ୍ତଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ବ୍ୟାଡମିଣ୍ଟନ ଖେଳାଳୀ କିଦାମ୍ବୀ ଶ୍ରୀକାନ୍ତଙ୍କୁ ତାଙ୍କର ଡେନମାର୍କ ଓପନ ସୁପରସିରିଜ ପ୍ରିମିୟର-2017 ବିଜୟ ପାଇଁ ଅଭିନନ୍ଦନ ଜଣାଇଛନ୍ତି । “ଡେନମାର୍କ ଓପନ ସୁପର ସିରିଜରେ ବିଜୟ ପାଇଁ ଆପଣଙ୍କୁ ଅଭିନନ୍ଦନ କିଦାମ୍ବୀ ଶ୍ରୀକାନ୍ତ । ଆପଣଙ୍କ ସଫଳତା ପ୍ରତ୍ୟେକ ଭାରତୀୟଙ୍କୁ ଗର୍ବିତ ଏବଂ ଆନନ୍ଦିତ କରିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ – ଅଷ୍ଟ୍ରେଲିଆ ଆଭାସୀ ସମ୍ମିଳନୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଅଷ୍ଟ୍ରେଲିଆର ପ୍ରଧାନମନ୍ତ୍ରୀ ମହାମହିମ ସ୍କଟ୍ ମୋରିସନ୍ ୨୧ ମାର୍ଚ୍ଚ, ୨୦୨୨ରେ ଦ୍ୱିତୀୟ ଭାରତ – ଅଷ୍ଟ୍ରେଲିଆ ଆଭାସୀ ଶିଖର ସମ୍ମିଳନୀରେ ଯୋଗଦେବେ । ଏହି ଶିଖର ସମ୍ମିଳନୀ ୪ ଜୁନ୍ ୨୦୨୦ରେ ଅନୁଷ୍ଠିତ ପ୍ରଥମ ଐତିହାସିକ ଆଭାସୀ ଶିଖର ସମ୍ମିଳନୀର ଅନୁକ୍ରମଣିକା ଭାବରେ ଅନୁଷ୍ଠିତ ହେବାକୁ ଯାଉଛି, ଯେତେବେଳେ କି ସମ୍ବନ୍ଧକୁ ଏକ ବ୍ୟାପକ ରଣନୀତିପୂର୍ଣ୍ଣ ଭାଗିଦାରୀତା ପର୍ଯ୍ୟନ୍ତ ବୃଦ୍ଧି କରାଯାଇଥିଲା । ଆଗାମୀ ଆଭାସୀ ଶିଖର ସମ୍ମିଳନୀ ସମୟରେ ନେତାମାନେ ବ୍ୟାପକ ରଣନୀତିପୂର୍ଣ୍ଣ ଭାଗିଦାରୀତା ଅଧୀନରେ ବିଭିନ୍ନ ପଦକ୍ଷେପଗୁଡ଼ିକ ଉପରେ ହୋଇଥିବା ପ୍ରଗତି ସମ୍ପର୍କରେ ଆଲୋଚନା କରିବେ । ଏହି ଆଭାସୀ ସମ୍ମିଳନୀ ନୂତନ ପଦକ୍ଷେପ ଗୁଡ଼ିକ ତଥା ଭାରତ ଏବଂ ଅଷ୍ଟ୍ରେଲିଆ ମଧ୍ୟରେ ଅନେକ ପ୍ରକାରର ଉଦ୍ୟୋଗ ଗୁଡ଼ିକରେ ବର୍ଦ୍ଧିତ ସହଯୋଗ ନିମନ୍ତେ ମାର୍ଗ ପ୍ରଦର୍ଶନ କରିବ । ଅନ୍ୟାନ୍ୟ କ୍ଷେତ୍ର ଗୁଡ଼ିକ ମଧ୍ୟରେ ବାଣିଜ୍ୟ ବ୍ୟବସାୟ, ମହତ୍ୱପୂର୍ଣ୍ଣ ଖଣିଜ ପଦାର୍ଥ, ପ୍ରବାସ ଗମନ ଏବଂ ଗତିଶୀଳତା ତଥା ଶିକ୍ଷା କ୍ଷେତ୍ରରେ ଅଧିକ ସହଯୋଗ ନିମନ୍ତେ ପ୍ରତିଶ୍ରୁତିବଦ୍ଧ ହେବେ ବୋଲି ଏହି ନେତାମାନଙ୍କ ଠାରୁ ଆଶା ରଖାଯାଇଛି । ନେତାମାନଙ୍କ ଦ୍ୱାରା ପରସ୍ପରର ହିତରେ କ୍ଷେତ୍ରୀୟ ଏବଂ ଅର୍ନ୍ତରାଷ୍ଟ୍ରୀୟ ପ୍ରସଙ୍ଗ ଗୁଡିକ ଉପରେ ମଧ୍ୟ ବିଚାର ଆଲୋଚନା ହେବ । ଶିଖର ସମ୍ମିଳନୀ ଦୁଇ ଦେଶଙ୍କ ଦ୍ୱାରା ସେମାନଙ୍କର ଦ୍ୱିପାକ୍ଷିକ ସମ୍ବନ୍ଧ ସହିତ କ୍ଷେତ୍ରୀୟ ଏବଂ ବୈଶ୍ୱିକ ପ୍ରସଙ୍ଗ ଉପରେ ସେମାନଙ୍କର ଘନିଷ୍ଠ ସହଯୋଗ ସହିତ ଯୋଡି ହୋଇ ରହିଥିବା ଗୁରୁତ୍ୱ ଉପରେ ଆଲୋକପାତ କରିବ । କୋଭିଡ୍ – ୧୯ ମହାମାରୀ ସତ୍ୱେ ଦୁଇ ଦେଶ ଭାରତ – ଅଷ୍ଟ୍ରେଲିଆ ବ୍ୟାପକ ରଣନୀତିକ ଭାଗିଦାରୀତା ଆଧାରରେ ବିଜ୍ଞାନ ଏବଂ ପ୍ରଯୁକ୍ତି, ପ୍ରତିରକ୍ଷା, ସାଇବର, ମହତ୍ୱପୂର୍ଣ୍ଣ ଏବଂ ରଣନୀତିକ ସାମଗ୍ରୀ, ଜଳ ସମ୍ବଳ ପରିଚାଳନା ତଥା ସରକାରୀ ପ୍ରଶାସନ ଏବଂ ଶାସନ ସମ୍ବନ୍ଧିତ ବ୍ୟାପକ କ୍ଷେତ୍ରରେ ପରସ୍ୱର ମଧ୍ୟରେ ଊର୍ଦ୍ଧ୍ୱମୁଖୀ ପ୍ରକ୍ଷେପକର ଗତିଶୀଳତାକୁ ବଜାୟ ରଖିଛନ୍ତି । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଏବଂ ପ୍ରଧାନମନ୍ତ୍ରୀ ମୋରିସନ୍ ସେପ୍ଟେମ୍ବର ୨୦୨୧ରେ କ୍ୱାଡ୍ ନେତୃବୃନ୍ଦଙ୍କ ସମ୍ମିଳନୀ ଅବସରରେ କୋଭିଡ୍ – ୧୯ ମହାମାରୀ ପରେ ପ୍ରଥମ ବ୍ୟକ୍ତିଗତ- ଉପସ୍ଥିତି ବୈଠକ ନିମନ୍ତେ ୱାଶିଂଟନ୍ ଡିସିଠାରେ ସାକ୍ଷାତ କରିଥିଲେ ଏବଂ ଏକାଠି ଗ୍ଲାସ୍‌ଗୋଠାରେ ନଭେମ୍ବର ୨୦୨୧ରେ ସିଓପି ୨୬ ଅବସରରେ ପ୍ରତିରୋଧୀ ଦ୍ୱୀପପୁଂଜ ରାଷ୍ଟ୍ରଗୁଡ଼ିକଙ୍କ ନିମନ୍ତେ ଇନ୍‌ଫ୍ରାଷ୍ଟ୍ରକ୍‌ଚର ଫର୍ ରେଜିଲିଏଂଟ ଆଇଲାଣ୍ଡ ଷ୍ଟେଟ୍ସ (ଆଇଆର୍‌ଆଇଏସ୍‌)ର ଶୁଭାରମ୍ଭ କରିଥିଲେ ।
ବୌଦ୍ଧିକ ସ୍ଵତ୍ତ୍ଵାଧୀକାର କ୍ଷେତ୍ରରେ ଭାରତ-ବ୍ରିଟେନ ମଧ୍ୟରେ ସ୍ଵାକ୍ଷରିତ ବୁଝାମଣାକୁ କ୍ୟାବିନେଟ ଅନୁମୋଦନ

ଭାରତ ଓ ବ୍ରିଟେନ ମଧ୍ୟରେ ବୌଦ୍ଧିକ ସ୍ଵତ୍ତ୍ଵାଧୀକାର ସୁରକ୍ଷା ସଂକ୍ରାନ୍ତ ସ୍ଵାକ୍ଷରିତ ବୁଝାମଣାପତ୍ର (ଏମଓୟୁ)କୁ କେନ୍ଦ୍ର କ୍ୟାବିନେଟ କାର୍ଯ୍ୟକାରୀ ହେବା ଦିନଠାରୁ ମଞ୍ଜୁରୀ ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ଗ୍ରହଣ କରାଯାଇଛି । ୦୭.୧୧.୨୦୧୬ ଉଭୟ ରାଷ୍ଟ୍ର ମଧ୍ୟରେ ଏହି ବୁଝାମଣା ପତ୍ର ସ୍ଵାକ୍ଷରିତ ହୋଇଥିଲା । ବୌଦ୍ଧିକ ସ୍ଵତ୍ତ୍ଵାଧିକାର ସୁରକ୍ଷା ବ୍ୟବସ୍ଥାର ସ୍ଵୟଂକରଣ, ନୂତନ ପଞ୍ଜିକରଣ ଏବଂ ସୂଚନା ବ୍ୟବସ୍ଥା ଗ୍ରହଣ ସମେତ ଏହି ବ୍ୟବସ୍ଥାର ପ୍ରସାର ଓ ସରଳୀକରଣ ନିମନ୍ତେ ବୁଝାମଣାପତ୍ରରେ ସର୍ତ୍ତାବଳୀ ରହିଛି । ଏ ଦିଗରେ ଉଭୟ ରାଷ୍ଟ୍ର ପରସ୍ପରକୁ ସହଯୋଗ କରିବେ । ଏହା ବ୍ୟତୀତ ଏଥିଲାଗି ତାଲିମ, ପାରସ୍ପରିକ ବିଶେଷଜ୍ଞସ୍ତରୀୟ ଆଦାନପ୍ରଦାନ ଓ ବୈଷୟିକ ସୁବିଧା ସୁଯୋଗ ଆଦାନପ୍ରଦାନରେ ମଧ୍ୟ ସହଯୋଗ ରହିବ । ଏହାଦ୍ଵାରା ପେଟେଣ୍ଟ, ଡିଜାଇନ ଓ ଟ୍ରେଡମାର୍କ କଂଟ୍ରୋଲର ଜେନରାଲଙ୍କ କାର୍ଯ୍ୟାଳୟର ଦକ୍ଷତା ଯଥେଷ୍ଟ ମାତ୍ରାରେ ବୃଦ୍ଧି ପାଇବ ¬¬।
ଉତ୍ତରାଖଣ୍ଡର କେତେକାଞ୍ଚଳରେ ଭୀଷଣ ବର୍ଷା ଯୋଗୁଁ ମୃତ୍ୟୁବରଣ କରିଥିବା ଲୋକଙ୍କ ପ୍ରତି ଶୋକ ବ୍ୟକ୍ତ କଲେ ପ୍ରଧାନମନ୍ତ୍ରୀ

ଉତ୍ତରାଖଣ୍ଡର କେତେକାଞ୍ଚଳରେ ଭୀଷଣ ବର୍ଷା ଯୋଗୁଁ ମୃତ୍ୟୁବରଣ କରିଥିବା ବ୍ୟକ୍ତିଙ୍କ ପ୍ରତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ଉତ୍ତରାଖଣ୍ଡର କେତେକାଞ୍ଚଳରେ ଭୀଷଣ ବର୍ଷା ଯୋଗୁଁ ମୃତ୍ୟୁବରଣ କରିଥିବା ଖବରରେ ମୁଁ ମର୍ମାହତ । ଆହତଙ୍କ ଆଶୁ ଆରୋଗ୍ୟ କାମନା କରୁଛି । ପ୍ରଭାବିତ ଲୋକଙ୍କ ସହାୟତା ପାଇଁ ଉଦ୍ଧାର କାର୍ଯ୍ୟ ଜାରି ରହିଛି । ସମସ୍ତଙ୍କ ସୁରକ୍ଷା ଏବଂ ମଙ୍ଗଳ ପାଇଁ ମୁଁ ପ୍ରାର୍ଥନା କରୁଛି” ।
ମଣିପୁରର ପୂର୍ବତନ  ମୁଖ୍ୟମନ୍ତ୍ରୀ ରିସାଙ୍ଗ କେସିଙ୍ଗଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଣିପୁରର ପୂର୍ବତନ ମୁଖ୍ୟମନ୍ତ୍ରୀ ମିଷ୍ଟର ରିସାଙ୍ଗ କେସିଙ୍ଗଙ୍କ ବିୟୋଗରେ ଶୋକ ପ୍ରକାଶ କରିଛନ୍ତି । “ମିଷ୍ଟର ରିସାଙ୍ଗ କେସିଙ୍ଗଙ୍କ ବିୟୋଗ ଉତ୍ତର-ପୂର୍ବାଂଚଳ ରାଜନୀତିରେ ଏକ ବିରାଟ ଶୂନ୍ୟସ୍ଥାନ ସୃଷ୍ଟି କରିଛି, ଯେଉଁଠାରେ କି ସେ ଅନେକ କାର୍ଯ୍ୟ ଓ ସେବା କରିଥିଲେ । ଏହି ଦୁଃଖଦ ମୁହୂର୍ତ୍ତରେ ରିସାଙ୍ଗ କେସିଙ୍ଗଙ୍କ ପରିବାର ଏବଂ ସମର୍ଥକମାନଙ୍କ ପ୍ରତି ମୋର ଅନେକ ସମବେଦନା” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସୁଇଡେନର ପରବର୍ତ୍ତୀ ପ୍ରଧାନମନ୍ତ୍ରୀ ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ଉଲ୍ଫ କ୍ରିଷ୍ଟରସନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସୁଇଡେନର ପରବର୍ତ୍ତୀ ପ୍ରଧାନମନ୍ତ୍ରୀ ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ଉଲ୍ଫ କ୍ରିଷ୍ଟରସନଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସୁଇଡେନର ପରବର୍ତ୍ତୀ ପ୍ରଧାନମନ୍ତ୍ରୀ ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ଶ୍ରୀ ଉଲ୍ଫ କ୍ରିଷ୍ଟରସନଙ୍କୁ ଅଭିନନ୍ଦନ । ଆମର ବହୁମୁଖୀ ସହଭାଗିତାକୁ ଆହୁରି ମଜବୁତ କରିବାଲାଗି ମୁଁ ତାଙ୍କ ସହ ଏକାଠି କାର୍ଯ୍ୟ କରିବାକୁ ଆଗ୍ରହୀ ।”
ଭୁବନେଶ୍ଵର ବିଜୁ ପଟ୍ଟନାୟକ ବିମାନ ବନ୍ଦର ରାସ୍ତାର ପ୍ରଶସ୍ତିକରଣ ପାଇଁ ଜମି ଅଦଳବଦଳ ପ୍ରସ୍ତାବକୁ କେନ୍ଦ୍ର କେବିନେଟର ମଞ୍ଜୁରି

ଭୁବନେଶ୍ଵରସ୍ଥିତ ବିଜୁ ପଟ୍ଟନାୟକ ବିମାନ ବନ୍ଦର ରାସ୍ତାକୁ ଓସାରିଆ କରିବା ନିମନ୍ତେ ଆବଶ୍ୟକ ହେଉଥିବା ଜମି ଓଡ଼ିଶା ସରକାର ଭାରତୀୟ ବିମାନ ବନ୍ଦର କର୍ତ୍ତୃପକ୍ଷଙ୍କୁ ପ୍ରଦାନ କରିବେ । ଏହା ପ୍ରତିବଦଳରେ ବିମାନ ବନ୍ଦର କର୍ତ୍ତୃପକ୍ଷ ରାଜ୍ୟ ସରକାରଙ୍କୁ ସମପରିମାଣର ଜମି ହସ୍ତାନ୍ତର କରିବେ । ଏହି ଜମି ଅଦଳବଦଳ ପ୍ରସ୍ତାବକୁ କେନ୍ଦ୍ର କେବିନେଟ ଅନୁମୋଦନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ବିଷୟରେ ଚର୍ଚ୍ଚା କରାଯାଇ ନିଷ୍ପତ୍ତି ନିଆଯାଇଛି । ରାଜ୍ୟ ସରକାର ବିମାନ ବନ୍ଦର ରାସ୍ତା ପ୍ରଶସ୍ତିକରଣ ବାବଦରେ ଆବଶ୍ୟକ ହେଉଥିବା ୧.୬ ଏକର ଜମି ଭାରତୀୟ ବିମାନ ବନ୍ଦର ପ୍ରାଧିକରଣ (ଏଏଆଇ)କୁ ପ୍ରଦାନ କରିବେ ଏବଂ ସମ ପରିମାଣର ଜମି ପ୍ରାଧିକରଣ ପକ୍ଷରୁ ରାଜ୍ୟ ସରକାରଙ୍କୁ ଦିଆଯିବ । ବିଜୁ ପଟ୍ଟନାୟକ ବିମାନ ବନ୍ଦରକୁ ଏକ ସମାନ୍ତରାଳ ଟାକ୍ସି ରାସ୍ତା ନିର୍ମାଣ ନିମନ୍ତେ ଏହି ଜାଗା ବ୍ୟବହୃତ ହେବ । ଏହା ଦ୍ଵାରା ଯାନବାହନ ଓ ଯାତ୍ରୀ ପରିବହନରେ ବିଶେଷ ସୁବିଧା ହେବ । ବିମାନ ବନ୍ଦର ନିକଟରେ ସୁରକ୍ଷା ବ୍ୟବସ୍ଥାକୁ ସୁସଂଗତ କରିବା ଏବଂ ଯାତ୍ରୀ ଗମନାଗମନ ପାଇଁ ବିମାନ ବନ୍ଦର ପର୍ଯ୍ୟନ୍ତ ରାଜ୍ୟ ସରକାରଙ୍କ ସଡ଼କ (ଏକାମ୍ର ମାର୍ଗ/ପଳାସପଲ୍ଲୀ ରାସ୍ତା)କୁ ପୃଥକ ଭାବେ ନିର୍ମାଣ କରିବାକୁ ଓଡ଼ିଶା ସରକାର ୧.୬ ଏକର ଜମି ଅଦଳବଦଳ କରିବାକୁ ବିମାନ ବନ୍ଦର ପ୍ରାଧିକରଣକୁ ପ୍ରସ୍ତାବ ଦେଇଥିଲେ ।
ଆୟୁଷ୍ମାନ ଭାରତ ଯୋଜନା ଅଧିନରେ କାର୍ଯ୍ୟକାରୀ ହେବ ସୁନିଶ୍ଚିତ ସ୍ୱାସ୍ଥ୍ୟ କାର୍ଯ୍ୟକ୍ରମ;

ଶୁଭାରମ୍ଭ ପାଇଁ ପ୍ରସ୍ତୁତି କାର୍ଯ୍ୟର ସମୀକ୍ଷା କଲେ ପ୍ରଧାନମନ୍ତ୍ରୀ ଭାରତ ସରକାର ଖୁବ୍ ଶୀଘ୍ର ଆୟୁଷ୍ମାନ ଭାରତ ଯୋଜନା ଅଧିନରେ ସୁନିଶ୍ଚିତ ସ୍ୱାସ୍ଥ୍ୟ କାର୍ଯ୍ୟକ୍ରମ ଆରମ୍ଭ କରିବେ । ତେବେ ଏହି କାର୍ଯ୍ୟକ୍ରମର ଶୁଭାରମ୍ଭ ପାଇଁ ପ୍ରସ୍ତୁତି କାର୍ଯ୍ୟର ଅଗ୍ରଗତି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଏକ ଉଚ୍ଚ ସ୍ତରୀୟ ବୈଠକରେ ସମୀକ୍ଷା କରିଛନ୍ତି । ବୈଠକରେ ଏହି କାର୍ଯ୍ୟକ୍ରମର ପ୍ରସ୍ତୁତି ସମ୍ବନ୍ଧରେ ପ୍ରଧାନମନ୍ତ୍ରୀଙ୍କୁ ସମ୍ବକ ଭାବେ ଅବଗତ କରାଯାଇଥିଲା । ସୁନିଶ୍ଚିତ ସ୍ୱାସ୍ଥ୍ୟ କାର୍ଯ୍ୟକ୍ରମର ସଫଳ ଓ ତ୍ୱରିତ ରୂପାୟନ ପାଇଁ ରାଜ୍ୟମାନଙ୍କ ସହ ବିସ୍ତୃତ ପରାମର୍ଶ କରାଯାଇଥିବା ନେଇ ପ୍ରଧାନମନ୍ତ୍ରୀଙ୍କୁ ସୂଚନା ଦିଆଯାଇଥିଲା । ଏହି କାର୍ଯ୍ୟକ୍ରମ ଅଧିନରେ ପ୍ରତି ପରିବାରକୁ 5 ଲକ୍ଷ ଟଙ୍କା ପର୍ଯ୍ୟନ୍ତ ଚିକିତ୍ସା ଖର୍ଚ୍ଚର ଭରଣା କରାଯିବାର ବ୍ୟବସ୍ଥା ରହିଛି । ଦେଶର 10 କୋଟି ଗରୀବ ଓ ଦୁର୍ବଳ ଶ୍ରେଣୀର ପରିବାରଙ୍କୁ ଏଥିରେ ସାମିଲ କରାଯିବାର ଲକ୍ଷ୍ୟ ରଖାଯାଇଛି । ଆୟୁଷ୍ମାନ ଭାରତ ଯୋଜନା ଅଧିନରେ ସବୁ ଗରୀବ ଓ ନିଷ୍ପେସିତ ପରିବାରକୁ ସର୍ବାଧିକ ସ୍ୱାସ୍ଥ୍ୟ ସେବାର ସୁବିଧା ପହଞ୍ଚାଇବା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ବୈଠକରେ ଉପସ୍ଥିତ ଥିବା ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ, ନୀତି ଆୟୋଗ ଓ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ବରିଷ୍ଠ ପଦାଧିକାରୀମାନେ ପ୍ରଧାନମନ୍ତ୍ରୀଙ୍କୁ ଏହି ଯୋଜନାର ବିଭିନ୍ନ ଦିଗ ସମ୍ପର୍କରେ ଅବଗତ କରାଇଥିଲେ । ଗତମାସ ଆମ୍ବେଦକରଙ୍କ ଜୟନ୍ତି ପାଳନ ଅବସରରେ ପ୍ରଧାନମନ୍ତ୍ରୀ ଆୟୁଷ୍ମାନ ଭାରତ ଯୋଜନା ଅଧିନରେ ପ୍ରଥମ “ସ୍ୱାସ୍ଥ୍ୟ ଓ କଲ୍ୟାଣ କେନ୍ଦ୍ର” ଛତିଶଗଡ ରାଜ୍ୟର ଅଭିଳାଷୀ ଜିଲ୍ଲା ବିଜାପୁରଠାରେ ଉଦ୍ଘାଟନ କରିଥିଲେ ।
ରାଜସ୍ଥାନର ଜାଲୋରରେ ସଡକ ଦୁର୍ଘଟଣାରେ ଜୀବନ ହାନିକୁ ନେଇ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜସ୍ଥାନର ଜାଲୋରରେ ଏକ ସଡ଼କ ଦୁର୍ଘଟଣାରେ ଜୀବନ ହାନିକୁ ନେଇ ଗଭୀର ଦୁଃଖ ପ୍ରକାଶ କରିଛନ୍ତି । ପରିବାରଗୁଡିକୁ ଏଭଳି ଦୁଃଖ ସହିବାକୁ ଶକ୍ତି ଦେବାପାଇଁ ପ୍ରାର୍ଥନା କରିଛନ୍ତି । ପିଏମ୍‍ଓ ଟୁଇଟ୍ ଜରିଆରେ କହିଛି: “ରାଜସ୍ଥାନର ଜାଲୋରରେ ସଡ଼କ ଦୁର୍ଘଟଣା ଅତ୍ୟନ୍ତ ଦୁଃଖଦାୟକ । ଯେଉଁମାନେ ଏଥିରେ ଜୀବନ ହରାଇଛନ୍ତି ସେମାନଙ୍କ ପରିବାର ପ୍ରତି ମୁଁ ସମବେଦନା ଜଣାଉଛି । ଏହି ଦୁଃଖ ସମୟରେ ଭଗବାନ ସେମାନଙ୍କୁ ଶକ୍ତି ଦିଅନ୍ତୁ: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ଡକ୍ଟର ରାମ ମନୋହର ଲୋହିଆଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡକ୍ଟର ରାମ ମନୋହର ଲୋହିଆଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏହି ଅବସରରେ, ସେ ଇତିହାସର ପୃଷ୍ଠାଗୁଡ଼ିକରୁ ଡକ୍ଟର ଲୋହିଆଙ୍କ ଠାରୁ ଲର୍ଡ ଲିନଲିଥଗୋଙ୍କ ନିକଟକୁ ଏକ ଚିଠି ଏବଂ ଡକ୍ଟର ଲୋହିଆଙ୍କ ପିତା ଏବଂ ତାଙ୍କ ମଧ୍ୟରେ ଲେଖାଯାଇଥିବା ଚିଠିର କିଛି ଆକର୍ଷଣୀୟ ଅଂଶକୁ ସେୟାର କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ତାଙ୍କ ଜନ୍ମ ବାର୍ଷିକୀରେ ଡକ୍ଟର ରାମ ମନୋହର ଲୋହିଆଙ୍କୁ ସ୍ମରଣ କରିବା । ସେ ଅନେକ ଐତିହାସିକ ଘଟଣାର ଅଗ୍ରଭାଗରେ ଥିଲେ ଏବଂ ଆମର ସ୍ୱାଧୀନତା ସଂଗ୍ରାମରେ ପ୍ରମୁଖ ଭୂମିକା ଗ୍ରହଣ କରିଥିଲେ । ତାଙ୍କର ନୀତିଗତ ରାଜନୀତି ତଥା ବୌଦ୍ଧିକ ଶକ୍ତି ପାଇଁ ତାଙ୍କୁ ସମ୍ମାନିତ କରାଯାଇଛି । “ଇତିହାସର ପୃଷ୍ଠାଗୁଡ଼ିକରୁ କିଛି ରୋଚକ ଅଂଶ– ଡକ୍ଟର ଲୋହିଆ ଲର୍ଡ ଲିନଲିଥଗୋଙ୍କୁ ଲେଖିଥିବା ଏକ ଚିଠି ଏବଂ ଡକ୍ଟର ଲୋହିଆ ଓ ତାଙ୍କ ପିତାଙ୍କ ମଧ୍ୟରେ ଲେଖାଯାଇଥିବା ଚିଠିପତ୍ର ।”
ଆମେରିକା ନିର୍ବାଚନରେ ଡୋନାଲ୍ଡ ଟ୍ରମ୍ପଙ୍କ ବିଜୟ ପାଇଁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆମେରିକାର ରାଷ୍ଟ୍ରପତି ନିର୍ବାଚନରେ ମିଷ୍ଟର ଡୋନାଲ୍ଡ ଟ୍ରମ୍ପଙ୍କ ବିଜୟ ହେତୁ ତାଙ୍କୁ ଆନୁଷ୍ଠାନିକ ଭାବେ ଅଭିନନ୍ଦନ ଜଣାଇଛନ୍ତି । “ଆମେରିକାର ୪୫ତମ ରାଷ୍ଟ୍ରପତି ଭାବେ ନିର୍ବାଚିତ ହୋଇଥିବାରୁ ଡୋନାଲ୍ଡ ଟ୍ରମ୍ପଙ୍କୁ ଅଭିନନ୍ଦନ । ନିର୍ବାଚନ ପ୍ରଚାର ଅଭିଯାନ ବେଳେ ଆପଣ ଭାରତ ସମ୍ବନ୍ଧରେ ଘୋଷଣା କରିଥିବା ମିତ୍ରତା ନୀତିକୁ ଆମେ ବେଶ ପସନ୍ଦ ଓ ପ୍ରଶଂସା କରୁଛୁ । ଭାରତ-ଆମେରିକା ଦ୍ୱିପାକ୍ଷିକ ସମ୍ବନ୍ଧକୁ ଆହୁରି ନୂତନ ଓ ଶୀର୍ଷ ସୋପାନକୁ ନେବା ଦିଗରେ ଆପଣଙ୍କ ସହିତ ନିବିଡତାର ସହ କାର୍ଯ୍ୟ କରିବାକୁ ଆମେ ଉତ୍ସୁକ,” ବୋଲି ପ୍ରଧାନମନ୍ତ୍ରୀ ତାଙ୍କ ଅଭିନନ୍ଦନ ବାର୍ତ୍ତାରେ କହିଛନ୍ତି ।
୧୩ ତମ ବ୍ରିକ୍ସ ଶିଖର ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପ୍ରାୟ ୧୩ ତମ ବ୍ରିକ୍ସ ଶିଖର ସମ୍ମିଳନୀରେ ଅଧ୍ୟକ୍ଷତା କରିଥିଲେ । ଭାରତ ଦ୍ୱାରା ମନୋନୀତ ହୋଇଥିବା ଏହି ସମ୍ମିଳନୀର ବିଷୟବସ୍ତୁ ହେଲା, ବ୍ରିକ୍ସ @୧୫: ନିରନ୍ତରତା, ଏକୀକରଣ ଏବଂ ସହମତି ପାଇଁ ଆନ୍ତଃ– ବ୍ରିକ୍ସ ସହଯୋଗ ଏହି ସମ୍ମିଳନୀରେ ଅନ୍ୟ ସମସ୍ତ ବ୍ରିକ୍ସ ନେତା – ବ୍ରାଜିଲର ରାଷ୍ଟ୍ରପତି ଜାୟର ବୋଲସନାରୋ, ଋଷର ରାଷ୍ଟ୍ରପତି ଭ୍ଲାଦିମିର ପୁଟିନ, ଚୀନ୍‍ର ରାଷ୍ଟ୍ରପତି ସି ଜିନପିଙ୍ଗ ଏବଂ ଦକ୍ଷିଣ ଆଫ୍ରିକାର ରାଷ୍ଟ୍ରପତି ସାଇରିଲ ରାମାଫୋସାଙ୍କ ଅଂଶଗ୍ରହଣ ଦେଖିବାକୁ ମିଳିଥିଲା । ଚଳିତ ବର୍ଷ ଭାରତର ଅଧ୍ୟକ୍ଷତା ସମୟରେ ବ୍ରିକ୍ସ ସହଯୋଗୀମାନଙ୍କଠାରୁ ମିଳିଥିବା ସହଯୋଗ ପାଇଁ ପ୍ରଧାନମନ୍ତ୍ରୀ କୃତଜ୍ଞତା ଜଣାଇଛନ୍ତି, ଯାହାକି ଅନେକ ନୂତନ ପଦକ୍ଷେପ ହାସଲ କରିବାକୁ ଅନୁମତି ଦେଇଛି । ଏଥିରେ ପ୍ରଥମ ବ୍ରିକ୍ସ ଡିଜିଟାଲ୍ ସ୍ୱାସ୍ଥ୍ୟ ସମ୍ମିଳନୀ ଅନ୍ତର୍ଭୁକ୍ତ; ବହୁପକ୍ଷୀୟ ସଂସ୍କାର ଉପରେ ପ୍ରଥମ ବ୍ରିକ୍ସ ମନ୍ତ୍ରୀ ମିଳିତ ବିବୃତ୍ତି; ଏକ ବ୍ରିକ୍ସ ଆତଙ୍କବାଦ ନିରୋଧ କାର୍ଯ୍ୟ ଯୋଜନା; ରିମୋଟ ସେନ୍ସିଂ ଉପଗ୍ରହ କ୍ଷେତ୍ରରେ ସହଯୋଗ ଉପରେ ଏକ ଚୁକ୍ତିନାମା; ଏକ ଭର୍ଚୁଆଲ୍ ବ୍ରିକ୍ସ ଟିକା ଗବେଷଣା ଏବଂ ବିକାଶ କେନ୍ଦ୍ର; ସବୁଜ ପର୍ଯ୍ୟଟନ ଇତ୍ୟାଦି ଉପରେ ବ୍ରିକ୍ସ ସହଯୋଗ ଆଦି । କୋଭିଡ ପରବର୍ତ୍ତୀ ବିଶ୍ୱ ପୁନରୁଦ୍ଧାରରେ ବ୍ରିକ୍ସ ଦେଶଗୁଡିକ ପ୍ରମୁଖ ଭୂମିକା ଉପରେ ଆଲୋକପାତ କରି ପ୍ରଧାନମନ୍ତ୍ରୀ ‘ପୂର୍ବାବସ୍ଥାକୁ ଫେରିବା, ଅଭିନବତା, ବିଶ୍ୱାସନୀୟତା ଏବଂ ନିରନ୍ତର' ଉଦ୍ଦେଶ୍ୟରେ ବ୍ରିକ୍ସ ସହଯୋଗକୁ ବୃଦ୍ଧି କରିବାକୁ ଆହ୍ୱାନ ଦେଇଛନ୍ତି । ଏହି ବିଷୟବସ୍ତୁ ଉପରେ ବିସ୍ତୃତ ଭାବରେ ପ୍ରଧାନମନ୍ତ୍ରୀ ଟୀକାକରଣର ଗତି ଏବଂ ଉପଲବ୍ଧତାକୁ ବଢାଇ ପୂର୍ବାବସ୍ଥାକୁ ଫେରିବା କାର୍ଯ୍ୟକୁ ତ୍ୱରାନ୍ୱିତ କରିବା, ବିକଶିତ ଦେଶ ବାହାରେ ଔଷଧ ଏବଂ ଟିକା ଉତ୍ପାଦନ କ୍ଷମତାରେ ବିବିଧତା ଆଣି ‘ସ୍ଥିରତା' ସୃଷ୍ଟି କରିବା, ଡିଜିଟାଲ୍ ଉପକରଣ ବ୍ୟବହାର କରି ସୃଜନଶୀଳ ଭାବରେ ‘ଅଭିନବତା' ବୃଦ୍ଧି କରିବା ଉପରେ ଗୁରୁତ୍ୱାରୋପ କରିଥିଲେ । ଜନସାଧାରଣଙ୍କ ମଙ୍ଗଳ ପାଇଁ, ସେମାନଙ୍କର ‘ବିଶ୍ୱସନୀୟତା' ବୃଦ୍ଧି ପାଇଁ ବହୁପକ୍ଷୀୟ ଅନୁଷ୍ଠାନଗୁଡିକର ସଂସ୍କାର ସୁନିଶ୍ଚିତ କରିବା ଏବଂ ପରିବେଶ ଏବଂ ଜଳବାୟୁ ପ୍ରସଙ୍ଗରେ ବ୍ରିକ୍ସ ଦେଶଗୁଡିକ ଏକ ମତ ସ୍ପଷ୍ଟ କରି ‘ସ୍ଥାୟୀ' ବିକାଶକୁ ପ୍ରୋତ୍ସାହିତ କରିବା । ନେତାମାନେ ଆଫଗାନିସ୍ତାନରେ ସାମ୍ପ୍ରତିକ ସ୍ଥିତି ସମେତ ଗୁରୁତ୍ୱପୂର୍ଣ୍ଣ ଆଞ୍ଚଳିକ ଏବଂ ବିଶ୍ୱସ୍ତରୀୟ ପ୍ରସଙ୍ଗ ଉପରେ ମଧ୍ୟ ଆଲୋଚନା କରିଥିଲେ । ଆତଙ୍କବାଦ ଏବଂ ଉଗ୍ରବାଦ ବୃଦ୍ଧି ହେତୁ ସୃଷ୍ଟି ହୋଇଥିବା ବିପଦକୁ ନେଇ ମତଭେଦ ଦେଖାଦେଇଥିଲା ଏବଂ ଆତଙ୍କବାଦ ମୁକାବିଲା ଉପରେ ବ୍ରିକ୍ସ କାର୍ଯ୍ୟ ଯୋଜନାର କାର୍ଯ୍ୟକାରିତାକୁ ତ୍ୱରାନ୍ୱିତ କରିବାକୁ ସମସ୍ତ ବ୍ରିକ୍ସ ସହଯୋଗୀମାନେ ସହମତ ହୋଇଥିଲେ । ଶିଖର ସମ୍ମିଳନୀ ଶେଷ ହେବା ପରେ ନେତାମାନେ ‘ନୂଆଦିଲ୍ଲୀ ଘୋଷଣାନାମା' ଗ୍ରହଣ କରିଥିଲେ ।
ନବୀକରଣଯୋଗ୍ୟ ଶକ୍ତି କ୍ଷେତ୍ରରେ ଭାରତ-ମରକ୍କୋ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ନବୀକରଣ ଯୋଗ୍ୟ ଶକ୍ତି କ୍ଷେତ୍ରରେ ଭାରତ ଏବଂ ମରକ୍କୋ ମଧ୍ୟରେ ସ୍ୱାକ୍ଷରିତ ବୁଝାମଣା (ଏମଓୟୁ)କୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ମଞ୍ଜୁରି ମିଳିଛି । ଏହି ବୁଝାମଣାପତ୍ର 10 ଏପ୍ରିଲ, 2018ରେ ନୂଆଦିଲ୍ଲୀଠାରେ ସ୍ୱାକ୍ଷରିତ ହୋଇଥିଲା । ନୂତନ ଏବଂ ନବୀକରଣଯୋଗ୍ୟ ଶକ୍ତି କ୍ଷେତ୍ରରେ ପାରସ୍ପରିକ ଲାଭ, ସମାନତା ଏବଂ ସ୍ୱାର୍ଥ ଆଧାରରେ ବୈଷୟିକ ଦ୍ୱିପାକ୍ଷିକ ବୁଝାମଣାକୁ ପ୍ରୋତ୍ସାହିତ କରିବା ଏବଂ ଏହାର ବୃଦ୍ଧି ଲାଗି ସହଯୋଗମୂଳକ ସଂସ୍ଥାଗତ ସମ୍ପର୍କ ପ୍ରତିଷ୍ଠା କରିବା ଉଭୟ ପକ୍ଷଙ୍କ ଉଦ୍ଦେଶ୍ୟ । ଏହି ବୁଝାମଣାପତ୍ରରେ ସହଯୋଗ କ୍ଷେତ୍ର ସହ ଜଡ଼ିତ ବିଷୟଗୁଡ଼ିକର ସମୀକ୍ଷା, ଅନୁଧ୍ୟାନ ଏବଂ ଚର୍ଚ୍ଚା ସମ୍ପର୍କରେ ବ୍ୟବସ୍ଥା କରାଯାଇଛି । ବୁଝାମଣାର ଉଦ୍ଦେଶ୍ୟ ବିଶେଷଜ୍ଞମାନଙ୍କ ବିନିମୟ ଏବଂ ସୂଚନା ନେଟୱାର୍କିଂ ପ୍ରତିଷ୍ଠା କରିବା । ଏହି ଏମଓୟୁ ଦ୍ୱାରା ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ବୁଝାମଣାକୁ ଆହୁରି ସୁଦୃଢ଼ କରିବାରେ ସହାୟତା ମିଳିପାରିବ ।
ଇସ୍ରୋ ଏବଂ USGS ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ଆମେରିକା ଭୂପୃଷ୍ଠ ଦୂର ସମ୍ବେଦୀ ତଥ୍ୟ ବିନିମୟ ଏବଂ ବ୍ୟବହାର ଲାଗି ଭାରତୀୟ ମହାକାଶ ଗବେଷଣା ପ୍ରତିଷ୍ଠାନ (ଇସ୍ରୋ) ଏବଂ ଯକ୍ତରାଷ୍ଟ୍ର ଆମେରିକା ଭୂତାତ୍ତ୍ୱିକ ସର୍ବେକ୍ଷଣ ସଂସ୍ଥା ମଧ୍ୟରେ ସ୍ଵାକ୍ଷରିତ ବୁଝାମଣା ପତ୍ରକୁ କେନ୍ଦ୍ର କ୍ୟାବିନେଟ ଅନୁମୋଦନ ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ବୁଝାମଣାପତ୍ରକୁ ସ୍ଵୀକୃତି ମିଳିଛି । ଦୁଇ ଦେଶ ମଧ୍ୟରେ ବେଙ୍ଗାଲୁରୁଠାରେ ଜୁଲାଇ ୦୯, ୨୦୧୬ରେ ଏହି ବୁଝାମଣାପତ୍ର ସ୍ଵାକ୍ଷରିତ ହୋଇଥିଲା । ଏହି ଚୁକ୍ତିନାମାର ବ୍ୟବସ୍ଥା ଅନୁସାରେ ଇସ୍ରୋ iss-iii)ର ଆମେରିକା କ୍ଷେତ୍ରର ତଥ୍ୟ ହାସଲ କରିବ ।
ପ୍ରଧାନମନ୍ତ୍ରୀ ଉତ୍ତରପ୍ରଦେଶର କୁଶୀନଗର ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶର କୁଶୀନଗର ଦୁର୍ଘଟଣାରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଏହା ମଧ୍ୟ କହିଛନ୍ତି ଯେ ସମସ୍ତ ସମ୍ଭାବ୍ୟ ସହାୟତା ଯୋଗାଇବାରେ ସ୍ଥାନୀୟ ପ୍ରଶାସନ ଜଡିତ ଅଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଉତ୍ତରପ୍ରଦେଶର କୁଶୀନଗରରେ ଘଟିଥିବା ଏହି ଦୁର୍ଘଟଣା ହୃଦୟ ବିଦାରକ ଅଟେ । ଯେଉଁମାନେ ଏଥିରେ ପ୍ରାଣ ହରାଇଛନ୍ତି ସେମାନଙ୍କ ପରିବାର ପ୍ରତି ମୁଁ ଗଭୀର ସମବେଦନା ଜଣାଉଛି । ଏଥିସହିତ ଆହତମାନଙ୍କ ଶୀଘ୍ର ଆରୋଗ୍ୟ କାମନା କରୁଛି । ସ୍ଥାନୀୟ ପ୍ରଶାସନ ଏଥିରେ ସାହାଯ୍ୟ କରିବାକୁ ଚେଷ୍ଟା କରୁଛି ।”
ଶ୍ରୀ ନରେଶ ଚନ୍ଦ୍ରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଶାସକ ଶ୍ରୀ ନରେଶ ଚନ୍ଦ୍ରଙ୍କ ପରଲୋକରେ ଗଭୀର ଶୋକ ପ୍ରକାଶ କରିଛନ୍ତି । “ଶ୍ରୀ ନରେଶ ଚନ୍ଦ୍ର ଜଣେ ପ୍ରବୀଣ ପ୍ରଶାସକ ଥିଲେ, ଯିଏକି ଶାସନ ଏବଂ ନୀତିନିର୍ଦ୍ଧାରଣ କ୍ଷେତ୍ରରେ ଅଲିଭା ସ୍ମୃତି ଛାଡି ଯାଇଛନ୍ତି । ତାଙ୍କ ବିୟୋଗରେ ମୁଁ ବ୍ୟଥିତ । ମୁଁ ନରେଶ ଜୀଙ୍କ ସହିତ ଏକ ଗୁରୁତ୍ୱପୂର୍ଣ୍ଣ ଆଲୋଚନାକୁ ଏବେବି ମନେ ରଖିଛି, ଯିଏକି ମାର୍କିନ ରାଷ୍ଟ୍ରଦୂତ ହିସାବରେ ମୋତେ ସେହି ସମୟରେ ନୈଶ୍ୟ ଭୋଜି ପାଇଁ ଆମନ୍ତ୍ରଣ କରିଥିଲେ । ସେ ସର୍ବଦା ଦୃଢ ଭାରତ-ଆମେରିକା ମୈତ୍ରୀ ବନ୍ଧନରେ ବିଶ୍ଵାସ ରଖିଥିଲେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।